KIRJALLINEN KYSYMYS E-0008/02 esittäjä(t): Monica Frassoni (Verts/ALE) komissiolle. Sardinia: luvat malminetsintään ja ympäristövaikutusten arviointi.



Virallinen lehti nro 172 E , 18/07/2002 s. 0122 - 0123



KIRJALLINEN KYSYMYS E-0008/02 esittäjä(t): Monica Frassoni (Verts/ALE) komissiolle (17. tammikuuta 2002) Aihe: Sardinia: luvat malminetsintään ja ympäristövaikutusten arviointi Sardinian autonominen alue myönsi 15. marraskuuta 2001 jälleen kerran (ks. edellinen kirjallinen kysymykseni 19. huhtikuuta 2001) luvan malminetsintään (bentoniitin) 670 hehtaarin Is Bangiusin alueella (Gonnesa, Cagliari), joka on arkeologisesti hyvin merkittävä. Lupa myönnettiin Argilliti srl -yhtiölle. Tämä lupa annettiin laatimatta ennakolta ympäristövaikutusten arviointia, joka on direktiivin 97/11/EY(1) liitteessä I olevan 19 kohdan mukaan pakollinen ja josta säädetään direktiivin italialaisessa täytäntöönpanosäädöksessä (presidentin asetus 11. helmikuuta 1998, 1 artiklan 1 kohdan u alakohta). Ympäristöjärjestöt Amici della Terra (Maan ystävät) ja Gruppo d'intervento giuridico ilmoittivat asiasta kansallisille, kunnallisille ja alueellisille viranomaisille, samoin kuin monista edeltävistä tapauksista. Voiko komissio kertoa, - onko se ollut tietoinen edellä kerrotusta? - onko ympäristövaikutusten arviointia koskevia säädöksiä noudatettu? - aikooko se ryhtyä toimiin asiassa? - aiotaanko edellä mainitulle kaivostoiminnalle antaa yhteisön rahoitusta? (1) EYVL L 73, 14.3.1997, s. 5. Margot Wallströmin komission puolesta antama vastaus (28. helmikuuta 2002) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY(1) säädetään, että hankkeista, joilla laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, on tehtävä ympäristövaikutusten arviointi (YVA). Direktiivin soveltamisalaan kuuluvat hankeluokat on lueteltu sen kahdessa liitteessä. Liitteessä I luetellut hankkeet edellyttävät YVA-menettelyä. Direktiivin 4 artiklan 2 kohdan mukaan liitteessä II lueteltuihin luokkiin kuuluvista hankkeista tehdään YVA, jos jäsenvaltiot toteavat niiden laadun sitä vaativan. Tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetun neuvoston direktiivin 97/11/EY(2) mukaan jäsenvaltioiden on tapauskohtaisesti tarkastelemalla tai jäsenvaltioiden asettamien raja-arvojen tai valintaperusteiden mukaan päätettävä, edellyttääkö liitteessä II mainittu hanke YVA:n tekemistä. Hankkeita, joiden lupahakemukset on toimitettu viranomaiselle ennen 14. maaliskuuta 1999, koskevat kuitenkin direktiivin 85/337/ETY säännökset muuttamattomina. Parlamentin jäsenen antamien tietojen perusteella kysymyksessä mainittu työ voisi kuulua joko muuttamattoman direktiivin 85/337/ETY liitteessä II olevan 2 kohdan (kaivannaisteollisuus) soveltamisalaan tai direktiivillä 97/11/EY muutetun direktiivin 85/337/ETY liitteessä I olevan 19 kohdan (kivilouhokset ja avokaivokset, joiden pinta-ala on yli 25 hehtaaria, tai turvetuotanto, kun pinta-ala on yli 150 hehtaaria) tai direktiivillä 97/11/EY muutetun direktiivin 85/337/ETY liitteessä II olevan 2 kohdan (kaivannaisteollisuus) soveltamisalaan. Kyseisessä tapauksessa komissio ei ole tietoinen parlamentin jäsenen kuvaamasta tilanteesta, mutta aikoo toteuttaa asianmukaiset toimet saadakseen siitä yksityiskohtaisia tietoja ja varmistaakseen sille perustamissopimuksessa annetun toimivallan rajoissa, että yhteisön lainsäädäntöä noudatetaan. Jos komissio saa tietää, että kyseisessä tapauksessa rikotaan yhteisön lainsäädäntöä, se toteuttaa epäröimättä perustamissopimuksen valvojan ominaisuudessaan kaikki tarpeelliset toimenpiteet, mukaan luettuina EY:n perustamissopimuksen 226 artiklan mukaiset rikkomisesta johtuvat menettelyt, varmistaakseen asiassa sovellettavan yhteisön lainsäädännön noudattamisen. Italian viranomaisilta saatujen tietojen mukaan parlamentin jäsenen mainitsema malminetsintä ei saa yhteisön yhteisrahoitusta, vaan se rahoitetaan Italian lain 752/82 puitteissa myönnetyistä kansallisista varoista. (1) EYVL L 175, 5.7.1985. (2) EYVL L 73, 14.3.1997.